คพ. ขอให้เพิ่มความเข้มงวดมาตรการป้องกันเหตุเพลิงไหม้บ่อขยะให้มากขึ้น เพื่อลดผลกระทบต่อประชาชนและสิ่งแวดล้อม
กรมควบคุมมลพิษ(คพ.) ขอให้เพิ่มความเข้มงวดมาตรการป้องกันเหตุเพลิงไหม้บ่อขยะให้มากขึ้น เพื่อลดผลกระทบต่อประชาชนและสิ่งแวดล้อม                            นายปิ่นสักก์ สุรัสวดี อธิบดีกรมควบคุมมลพิษ(คพ.) กล่าวว่า ประเทศไทย เมื่อเข้าสู่ฤดูหนาวไปถึงช่วงฤดูร้อนจะเกิดเพลิงไหม้บ่อขยะได้ง่ายในทุกพื้นที่ ทำให้กรมควบคุมมลพิษ(คพ.)ได้ขอความร่วมมือหน่วยงานที่เกี่ยวข้องให้เข้มงวดมาตรการป้องกันเหตุเพลิงไหม้ในพื้นที่บ่อขยะ และป้องกันต้นเพลิงที่อาจเกิดจากความประมาทหรือรู้เท่าไม่ถึงการณ์ต่างๆ เช่น ควรกลบทับขยะด้วยดินทุกวัน ห้ามสูบบุหรี่หรือก่อกองไฟหรือเผากำจัดขยะหรือเศษกิ่งไม้ ห้ามบุคคลภายนอกเข้ามาคุ้ยเขี่ยขยะและเผาขยะเอาวัสดุมีค่า จัดหน่วยเฝ้าระวังตรวจตราป้องกันการเกิดเพลิงไหม้บ่อขยะและพื้นที่ใกล้เคียง จัดเตรียมอุปกรณ์ดับเพลิงไว้ภายในบ่อขยะ และขอความร่วมมือจากประชาชนที่อยู่โดยรอบบ่อขยะคอยสังเกต หากพบควันไฟหรือไฟไหม้ในบริเวณบ่อขยะให้รีบแจ้งหน่วยงานเจ้าของบ่อโดยเร็ว เพื่อป้องกันการลุกลามของไฟจนเกิดผลกระทบอย่างรุนแรงในพื้นที่                ด้าน นางสาวธีราพร วิริวุฒิกร ผู้เชี่ยวชาญเฉพาะด้านการจัดการกากของเสียและสารอันตราย กล่าวว่า ไฟไหม้บ่อขยะทำให้เกิดฝุ่นละอองขนาดเล็กทั้ง PM 10 , PM 2.5 และก๊าซพิษอื่นๆ เช่น คาร์บอนมอนอกไซด์ ไนโตรเจนไดออกไซด์ ซัลเฟอร์ไดออกไซด์ ไฮโดรเจนคลอไรด์ ฟอร์มาลดีไฮด์ รวมทั้ง อาจมีน้ำเสียจากการดับเพลิงไหลล้นสู่พื้นที่ใกล้เคียงหรือแหล่งน้ำสาธารณะ ทำให้คุณภาพน้ำเสื่อมโทรมส่งผลกระทบต่อสัตว์น้ำ สิ่งแวดล้อม และกระทบต่อสุขภาพอนามัยของประชาชนในพื้นที่ แล้วบางกรณีต้องอพยพประชาชนออกจากพื้นที่เสี่ยงอันตราย ซึ่งต้องใช้งบประมาณ เครื่องมืออุปกรณ์ และเจ้าหน้าที่จำนวนมากเข้าจัดการระงับเหตุ การดูแลสุขภาพประชาชน และแก้ปัญหาสิ่งแวดล้อม                สำหรับปีนี้ในเดือนมกราคมที่ผ่านมาเกิดเหตุไฟไหม้บ่อขยะแล้ว 4 ครั้ง คือ เมื่อวันที่ 5 มกราคม เกิดเหตุเพลิงไหม้บ่อขยะในพื้นที่ดงสีบู ตำบลไก่คำ อำเภอเมือง จังหวัดอำนาจเจริญ เป็นบ่อฝังกลบขนาดใหญ่ที่สุดของจังหวัดอำนาจเจริญรวม 95 ไร่ เกิดจากคนเก็บขยะคัดแยกของเก่าเผาซากสายไฟเพื่อเอาทองแดงบริเวณใกล้บ่อขยะ // เมื่อวันที่ 24 มกราคม เกิดเหตุเพลิงไหม้ที่พักขยะเก่าในเทศบาลเมืองเพชรบุรี จังหวัดเพชรบุรี ไม่ทราบสาเหตุ // เมื่อวันที่ 28 มกราคม เกิดเพลิงไหม้บ่อขยะของเทศบาลนครขอนแก่น บ้านคำบอน ตำบลโนนท่อน อำเภอเมือง จังหวัดขอนแก่น ไม่ทราบสาเหตุ และสุดท้าย เมื่อวันที่ 30 มกราคม เกิดเหตุเพลิงไหม้บ่อขยะของบริษัท อีสเทิร์น เอเนอร์จี้ พลัส จำกัด บริเวณตำบลแพรกษา อำเภอเมือง จังหวัดสมุทรปราการ ที่ดำเนินธุรกิจกำจัดขยะชุมชน โดยนำขยะมาใช้ประโยชน์เป็นพลังงานทดแทน อยู่ระหว่างการสืบสวนหาสาเหตุ